Globale ekonomiese groei vir 2019 op skamele 3% voorspel | Maroela Media
Die projeksie is Dinsdag bekend gemaak waarin die voorspelling ook 0,3 persentasiepunte onder die IMF se April-raming vir vanjaar se wêreldgroei is.
Die IMF het in sy Wêreldekonomiese Vooruitskouing, 'n halfjaarlikse verslag deur die fonds, gesê die afname word grootliks veroorsaak deur handelsgeskille. Die vinger kan ook na Brexit gewys word.
Gita Gopinath, hoofekonoom van die IMF, het tydens 'n mediakonferensie by die IMF se hoofkantoor in Washington gesê indien daar nie tot 'n ooreenkoms teen die 31 Oktober-sperdatum gekom kan word nie, verwag die IMF dat die Britse ekonomie 'n afname van 3 tot 5% oor drie jaar sal toon, na gelang van hoe ontwrigtend Brexit is.
Die projeksie voorspel wel 'n styging in wêreldwye groei tot 3,4% in 2020. Dit weerspieël hoofsaaklik 'n verwagting van verbetering in die ekonomiese prestasie van ontluikende markte in Latyns-Amerika, die Midde-Ooste en opkomende en ontwikkelende markte in Europa.
"Met 'n gesinkroniseerde verlangsaming en 'n onsekere herstel, bly die vooruitsigte wêreldwyd gevaarlik," het Gopinath in die verslag gesê.